༦ཇ་ཡི་ཕན་ཡོན་བསྟན་པ།དེ་ལས།གནམ་ཕྱི་གོང་རྒྱལ་བྱིན་རླབས་ཀྱིས།གསོ་བྱེད་ཤིང་གི་བདུད་རྩི་དེས།ཀུ་མ་ར་ཙ་མྱོས་པ་དྭངས།མཚེ་མ་གནོད་སྦྱིན་གདུག་སེམས་ཞི།དེ་ཚེ་རྣམས་ཕྱི་གོང་རྒྱལ་གྱིས།དེ་ཡི་ལོ་མ་མེ་ཏོག་འབྲས།མི་ཡུལ་གླིང་བཞིར་གཏོར་ནས་སུ།བདུད་རྩི་གསོས་ཀྱི་སྨོན་ལམ་དང་།དེ་ལས་ཇ་ཡི་རྒྱུ་རུ་སྲིད།བཏུང་བ་ཀུན་གྱི་མཆོག་ཏུ་སྟེ།ཤིང་ལས་བྱུང་བས་ཉེས་འགལ་ཆུང་།དེ་ཡང་བག་དང་ལྡན་པར་བྱ།བག་མེད་བཏུང་ན་ལང་འཚོ་རྒྱས།གཟི་མདངས་རྐང་གི་རྒྱུ་རུ་འགྲོ།བདུད་རྩི་ཤིང་གི་བཅུད་ཡིན་པས།ལུས་པོ་ཤེད་ཆེ་ཆགས་པ་སྐྱེ།སྲིད་ལེན་ཐིག་ལེ་འཁོར་བའི་རྒྱུ།དེ་ཕྱིར་རན་ཚོད་སྐོམས་བངས་ཙམ།དེ་ལས་ཉེས་པ་ཆེ་ཆུང་ནི།ལྗང་བུ་སྐྱེད་ཤིང་རྩ་བཅད་རྒྱུ།འབྱུང་བའི་རྒྱུ་ལས་བསྐྱེད་པ་སྟེ།དུས་ཀྱི་འཁོར་ལོའི་ཆོ་གས་འབྱང་།དེ་མིན་དར་དང་རྒྱས་པ་དང་།རྒུད་པར་རིམ་བཞིན་ཉེས་འགལ་ཆུང་།བཏུང་བའི་རྒྱུ་རུ་བསྟན་པའོ།ཞེས་གསུངས་ཤིང་མདོ་དྲི་མེད་གཟི་བརྗིད་ལས་ཇ་ཡི་སྒྲུང་ལྟ་བུའི་ལོ་རྒྱུས་ཀྱི་ས་བོན་བྱུང་འདུག་པ་མ་ཟད།བན་བོན་གྱི་ཆོས་འབྱུང་ཁག་དང་བོད་ཀྱི་དམངས་ཁྲོད་དུ་གསེར་སྐྱེམས་དང་གཡུ་མངོན་གྱི་མཆོད་པའི་སྲོལ་ཡོད་པ་དེ་ནི་གསེར་སྣོད་དམ་གསེར་བླུག་པའི་སྣོད་དུ་ཆང་ཕུད་ཀྱིས་བཀང་བ་ནི་གསེར་སྐྱེམས་དང་།གཡུ་བླུག་པའི་སྣོད་དུ་ཇ་ཕུད་ཀྱི་བཀང་བ་ནི་གཡུ་མངོན་ནམ་གཡུ་སྐྱེམས་བརྗོད་པ་ནི་ལུང་རིགས་གཉིས་ཀས་དཔོག་ནུས་པ་ཡིན་སྙམ།ཆང་ཕོར་བཟང་ཤོས་གསེར་ཡིན་པའི་རྒྱུ་མཚན་གཙོ་བོ་ནི་ཆང་ལ་དུག་མི་ཡོང་བའི་ཆེད་དང་།ཇ་ཕོར་རམ་ཇ་ཕུད་མཉམ་དུ་གཡུ་བླུགས་དགོས་པའི་རྒྱུ་མཚན་ནི་ཇ་སྐྱུར་པོ་ཆགས་མི་འགྲོ་བའི་ཆེད་དུ་ཡིན་ངེས།གཡུ་མངོན་ལ་གཡུ་སྐྱེམས་དང་།གཡུ་བརྔོན།གཡུ་རྔོན།གཡུ་སྔོན་བཅས་འབྲི་ལུགས་མི་འདྲ་བ་ཡོད་པ་ཡིན།དེ་ལྟར་ཆང་ཕུད་ལ་གསེར་དགོས་པ་དང་ཇ་ཕུད་ལ་གཡུ་དགོས་པ་ནི་དོན་དངོས་ཡིན་ལ་ཆང་གི་མདོག་སེར་པའི་ཡིན་པའི་ཆ་ནས་གསེར་སྐྱེམས་དང་།ཇ་ཡི་ལོ་མ་ལྗང་ཁུ་ཡིན་པའི་ཆ་ནས་གཡུ་མངོན་ཞེས་བརྗོད་པའང་ཡིན་སྲིད།བོད་ཀྱི་ཆོས་འབྱུང་ཁག་ལས།བཙན་པོ་ཐོ་རི་གཉན་གཙན་གྱི་ལོ་རྒྱུས་འཆད་ཡོང་བའི་སྐབས་སུ།དེ་ངོ་མཚར་ཆེ་བ་ཅིག་འདུག་ནས།དེའི་མིང་ནི་གཉན་པོ་གསང་བ་བྱ་བར་བཏགས་སོ།།དེ་རིན་པོ་ཆེའི་ཁྲི་ལ་བཞུགས་ནས་གསེར་སྐྱེམས་དང་གཡུ་སྔོན་གྱིས་མཆོད་ཀྱིན་གསོལ་བ་བཏབ།ཅེས་བྱུང་ཞིང་དེའི་ངོས་འཛིན་བྱེད་སྟངས་ནི།གསེར་སྐྱེམས་ཞེས་བཏུང་བར་གསེར་བླུག་པ་དང་།གཡུ་སྔོན་ཞེས་སྒོག་པ་ཡིན་ཟེར་མཁན་དང་།ཡང་ན་བཟའ་བའི་སྟེང་དུ་གཡུ་བཟང་པོ་བཞག་པར་སྣང་ངོ༌།ཡང་ན།གནའ་སྔ་མོའི་དུས་བོད་ཡུལ་ནས་རྒྱལ་པོ་གཙོས་པའི་མི་ཆེན་དེ་ཚོའི་གྲལ་ནས་གསེར་གཡུ་ཟས་སུ་ཟ་བའི་སྲོལ་ཡོད་ལུགས་སོགས་དང་།ལུགས་དེ་དག་ད་བར་རྗེས་འཛིན་ལྟ་བུར་དཔེར་མཚོན་ཇ་ནག་ལ་འབྲི་མར་སེར་པོ་རྒྱག་པ་དང་།དབུས་ཁུལ་དུ་འབྲས་ཚལ་མདོག་སྔོ་སེ་བྱེད་པ་སོགས་བདེན་དཔང་བགྲང་སྲོལ་བྱུང་ཡོད་འདུག་པར་ཁག་མེད་དེ།གཡུ་མངོན་ནམ་གཡུ་སྐྱེམས་ཇ་ཡིན་སྙམ་པའི་བསམ་བློ་མེད་དེ་འདུས་སྲོང་མང་པོ་རྗེ་ཡི་སྐབས་སུ་གཞི་ན་ཇ་བྱུང་བའི་ལོ་རྒྱུས་ལས་དེ་གོང་ཐོ་རི་གཉན་བཙན་སྐབས་སུ་ཇ་ཕུད་ཡོད་ཅེས་བརྗོད་ནས་ལོ་རྒྱུས་ནང་འགལ་ཆགས་འགྲོ་བས་སོ།ཡིན་ནའང་གསེར་ཕྱེ་དང་གཡུའམ་གཡུ་ཕྱེ་ཟས་སུ་རོལ་མཁན་གྱི་བོད་རིགས་ཡོད་མེད་མ་ངེས་མོད།ལྷ་ལ་འབུལ་རྒྱུའི་ཆང་ཕུད་དང་ཇ་ཕུད་ལ་ཡག་ཤོས་བྱུང་ན་གསེར་རྒོད་དང་གཡུ་རྒོད་གསེར་ཕྱེ་དགོས་པ་ནི་ངེས་པ་ཡིན་ཏེ།གེ་ཁོད་རྟེན་འཛུག་གི་བསྐང་བ་ལས།ཆང་ཕུད་དུ་གསེར་བདར་ལ།ཞེས་དང་།གེ་ཁོད་གསང་བ་དྲག་ཆེན་གྱི་གཞུང་ལས།བདག་བཅག་ཤེལ་གྱེར་སྒྲུབ་པ་པོས།ཏིང་རྫོགས་ལྷ་ཚོགས་ཐུགས་དམ་བསྐང་བའི་ཕྱིར།གསེར་རྒོད་གཡུ་རྒོད་ཕུད་ཀྱིས་མཆོད།ཅེས་དང་།གེ་ཁོད་གསང་བ་དྲག་ཆེན་གྱི་བརྣལ་བསང་དང་བསྐང་བ་ལས།ཞང་ཞུང་ཤེལ་གྱེར་སྒྲུབ་པ་པོས།བདུད་འདུལ་གསང་བའི་ལྷ་ཚོགས་ལ།གསང་བའི་མཆོད་པ་འབུལ་བ་ནི།འབྲོང་རྒོད་དར་མའི་རུ་སྐྱོགས་སུ།བཀྲ་ཤིས་རྣམ་དག་ཞལ་བུ་རུ།འབྲས་དཀར་ཡུ་ཏིའི་ཁུ་བ་ལ།མུ་མར་གསེར་དང་གཡུ་ཡིས་སྤྲས།རིན་ཆེན་སྣ་སྔའི་སྙིང་པོ་དང་།སྨན་ལ་གསོས་ཀྱི་རྩི་མཆོག་ལ།བདུད་རྩི་སྨན་གྱི་ཟིལ་པས་སྦྲན།སྒྲུབ་གཤེན་དགོངས་པའི་ཏིང་འཛིན་གྱིས།གཡུ་འབྲང་བདུད་རྩི་སྨན་དུ་བསྒྲུབ།གསེར་ལ་ལྗོན་པའི་བདུད་རྩིར་བསྒྱུར།དྭང་ར་ཙམ་གྱི་གཏིང་ཟབ་འཁྱིལ།དུག་ལྔ་དུག་གསུམ་གསོ་བའི་སྨན།ཞེས་ཞལ་གསལ་བར་གསུངས་པས་སོ།འགའ་ཞིག་གིས་གཡུ་མངོན་ཞེས་གཡུ་ཡི་སྣོད་དམ་གཡུ་རྒོད་དང་ཆང་མཉམ་དུ་བླུགས་པ་དེ་ལ་གཡུ་མངོན་ཡིན་པའི་ངོས་འཛིན་བྱེད་ཅིང་དེ་ལྟར་ཡིན་སྲིད་མོད།གསེར་སྐྱེམས་དང་གཡུ་མངོན་ཕུད་ཀྱིས་མཆོད།ཅེས་འདི་ལྟར་མཉམ་དུ་གསེར་སྐྱེམས་དང་གཡུ་སྔོན་ཞེས་བྱུང་བས་དེའི་སྐབས་སུ་ཆང་ལ་རིགས་མི་འདྲ་བ་གཉིས་མཉམ་དུ་བཤམས་ཤིང་མཆོད་སྲོལ་མེད་ཅིང་།ཆང་ཕུད་དང་ཇ་ཕུད་གཉིས་ཀ་བཤམས་ཏེ་ལྷ་ལ་མཆོད་སྲོལ་དང་།དེ་བཞིན་ཇ་དང་ཆང་ནི་བོད་མི་རིགས་འཚོ་བའི་ཁྲོད་དུ་མེད་ན་མེད་ཐབས་མེད་པ་ལྟ་་བུའི་ལོངས་སུ་སྤྱོད་སྲོལ་བྱུང་ཡོད་ཅིང་བོད་མི་རིགས་ཀྱི་སྲོལ་རྒྱུན་ད་ལྟའི་བར་དུ་མ་ཉམས་པར་གནས་བཞིན་ཡོད་པ་ནི་བོད་རིགས་ཡིན་པ་ཙམ་གྱི་མཁྱེན་ཚོད་ཡིན།དེ་ལྟར་ལོ་རྒྱུས་ཡུན་རིང་ལྡན་པའི་གསེར་སྐྱེམས་དང་གཡུ་སྔོན་གྱིས་མཆོད་ཀྱིན་གསོལ་བ་བཏབ་ཅེས་པར་བོན་པོར་སྨད་པ་གཏོང་རྒྱུ་ཆེད་དུ་གཡུ་སྔོན་ཞེས་པ་དེ་སྒོག་པར་ངོས་འཛིན་བྱས་ཏེ་མཆོད་ཀྱི་ཡོད་སྲོལ་བཤད་ཅིང་།གཡུ་མངོན་ཞེས་ཇ་མིན་པར་སྒྲུབ་རྒྱུའི་ཆེད་དུ་ཡིན་པ་ལས་གཞན་དུ་ན་རྒྱུ་མཚན་བགྲང་རྒྱུ་འགའ་ཞིག་ཨ་ཡོད་ན།དེས་ན་ང་ཚོས་གསེར་སྐྱེམས་གཡུ་མངོན་ཞེས་པ་ནི་གོང་དུ་བཤད་པ་ལྟར་ཡིན་ངེས་མོད་ཡིན་ནའང་ཇ་ཡིན་པ་ཙམ་གྱིས་ད་ལྟ་ང་ཚོས་ལོངས་སུ་སྤྱོད་བཞིན་པའི་ཇ་དེའི་རིགས་ཡིན་པའི་ངེས་པ་མེད།གསེར་སྐྱེམས་དང་གཡུ་མངོན་ནམ་ཆང་ཕུད་དང་ཇ་ཕུད་ནི་ཆེས་གནའ་བོའི་དུས་སུ་བོད་དུ་ལྷ་ལ་མཆོད་པ་སོགས་བེད་སྤྱོད་བྱེད་སྲོལ་བྱུང་ཡོད་ཅིང་།ཇ་དེའི་རིགས་ནི་གོང་དུ་མདོ་དྲི་མེད་གཟི་བརྗིད་ལས་གསུངས་པ་ལྟར།རྒྱུ་ནི་ཡོངས་འདུའི་ཤིང་ལས་བྱུང་།གཏོགས་ནི་དྲུམ་ཤིང་རིགས་ལ་གཏོགས།ཞེས་དང་།དེ་ལས་ཡོངས་མར་ཇ་ཤིང་བྱུང་།ཁ་དོག་རྣམ་པ་དྲུག་ཏུ་ཆད།དཀར་ལྗང་དམར་སྔོན་ཐིང་ཁ་སེར།ལོ་མ་མེ་ཏོག་འབྲས་བུ་དང་།དྲི་ངད་རོ་མཆོག་དྲུག་དང་ལྡན་།ཞེས་གསུངས་པ་དང་།ང་ཚོ་མིའི་འཆེད་ཁུངས་ཤོད་ཡོང་བའི་སྐབས་སུ་དཔག་པའི་མི་རིགས་བཞིའི་ནང་ཚན་དྲུམ་ཤིང་བཅུད་འཐུང་གི་མི་ཞེས་བྱུང་བ་དང་།མ་པང་མཚོ་ལས་ཤིང་འཛམ་བུ་ཏྲི་ཤ་བྱ་བ་ཡོད་ཅིང་དེ་ལ་འབྲས་བུ་ཞིང་རོ་མངར་བ་དང་ལྡན་པར་ཆུའི་ནང་དུ་ལྷུང་བའི་སྐབས་སུ་འཛམ་བུ་ཞེས་པའི་སྒྲ་གྲགས་པ་དང་།འཛམ་བུའི་ཆུ་བོའི་གསེར་ཞེས་གསེར་ཡག་ཤོས་དེ་བོད་ལས་བྱུང་བའི་ལོ་རྒྱུས་ཡོད་པ་དང་།དེ་བཞིན་ལོ་རྒྱུས་ཡུན་རིང་ལྡན་པའི་མངའ་རིས་ཀྱི་གནས་བོའི་གཉའ་རབས་གླུ་གཞུང་ལས་ཤིང་འཛམ་བུ་ཏྲི་ཤ་དང་འབྲེལ་བའི་བཤད་པ་མི་དམན་པ་འདུག་པས་དེ་ཚོ་ལ་དཔྱད་པ་གཏོང་རིན་ཤིན་ཏུ་ན་ཆེ་བ་ཡིན།ད་ལྟ་བོད་ཀྱི་མཐོ་སྒང་ཕར་ཆེ་བ་དེ་བྱེ་མ་ཤས་ཆེ་བར་འདུག་པས་གནའ་བོའི་སྐབས་སུའང་འདི་ལྟ་བུ་ཞིག་ཡིན་པར་མ་སེམས་ཤིག།བོད་ཁུལ་དུ་ནགས་ཚལ་མང་བ་དང་འཛམ་བུ་ཏྲི་ཤ་དང་།མུ་ལེ་དྲུམ་ཤིང་དང་འབྲེལ་བའི་ཇའི་རིགས་ཡོད་སྲིད་ཅིང་བ་ལུའང་སུར་དཀར་ནི་ཇ་མཆོག་ཏུ་གྱུར་བ་ཞིག་ཡིན་པ་རེད།ད་དུང་བཙན་པོ་འདུས་སྲོང་མང་པོ་རྗེའི་གོང་དུ་བོད་པས་ཇ་བཏུང་སྲོལ་མེད་པ་དང་ཇ་མཐོང་མ་མྱོང་བའི་ལོ་རྒྱུས་ཁུངས་བཙན་ཞིག་ཤོད་རྒྱུ་ཡོད་དམ།ཡོད་མི་སྲིད་དེ་སྤྱི་ལོ་༢༠༠༦ལོརཞང་ཞུང་གི་གནའ་མཁར་ཁྱུང་ལུང་དངུལ་མཁར་གྱི་འགྲམ་དུ་གནས་པའི་གུར་གྱམ་དགོན་མདོ་སྔགས་གྲགས་རྒྱས་གླིང་གི་གཡས་ཟུར་ནས་ང་ཚོས་རྙེད་སོན་བྱུང་བའི་བང་སོའི་དུར་རྒྱགས་ཁྲོད་དུ་ཟངས་སྣོད་ཀྱི་ནང་དུ་ཇ་རོ་ཐོན་པར།ཀྲུང་གོའི་གནས་རྫས་ཆེད་མཁས་པས་དཔྱད་འབྲས་ལས།དེ་ནི་ཇ་ཡི་རྫས་མང་པོ་ལྡན་པ་དང་བང་སོ་དེ་ལོ་ངོ་གཅིག་སྟོང་བདུན་བརྒྱའི་གཡས་གཡོན་དང་ཇ་ལོ་དེ་ལོ་གཅིག་སྟོང་བརྒྱད་ཙམ་འགྲོ་གི་ཡོད་པས།ད་ལྟ་ཀྲུང་གོའི་ས་འོག་ནས་ཐོན་པའི་ཇ་ལོ་སྔ་ཤོས་དེ་ཡིན་པའི་ངོས་འཛིན་བྱེད་ཅིང་ཕར་ཆེར་ད་ལྟ་དངོས་སུ་སྟོན་རྒྱུ་ཡོད་པའི་ཀྲུང་གོའི་ཇ་ལོ་ལོ་རྒྱུས་ཡུན་རིང་ཤོས་དེ་ཆགས་བསྡད་ཡོད་པའི་ཚོད་དུ་སྣང་བས་སོ།དེ་ལྟར་ང་ཚོ་གུར་གྱམ་དགོན་པའི་བང་སོ་དང་ཇ་ལོའི་སྐོར་དཔྱད་གཏམ་ནི་ད་ལྟ་ས་ཁྱབ་རྡོ་ཁྱབ་རེད་འདུག་པས་འདིར་ཡིག་ཚོགས་དོགས་པས་སྐྱར་བཤད་མི་བྱ།མདོར་ན་དེ་ལྟར་ལོ་རྒྱུས་ལ་དཔྱད་སྡོམ་བྱས་ན་ཆེས་གནའ་བོའི་སྐབས་བོད་དུ་བཏུང་བ་ཇ་ནི་མུ་ལེ་དྲུམ་ཤིང་རིགས་ཀྱི་ཁུ་བ་དང་བ་ལུའི་ཁུ་བ་སོགས་བཏུང་སྲོལ་བྱུང་ཡོད་པ་དང་།དེ་ནས་མུ་ལེ་དྲུམ་ཤིང་གི་རིགས་ཇེ་ཉུང་དུ་ཕྱིན་པས།ཇི་སྐད་དུ།རྒྱ་ནག་རྒྱལ་པོ་ཇ་དར་རས་ཀྱིས་ཕྱུགཅེས་གསལ་བ་ལྟར་དེ་ནས་ཇ་ཕར་ཆེ་བ་དེ་རྒྱ་ནག་ནས་ཡར་འདྲེན་ཏེ་ཇ་ལམ་དང་དར་ལམ་འདི་དར་སྲོལ་རིམ་བཞིན་རྒྱ་ཆེ་རུ་ཕྱིན་པ་འདྲ་ཞིག་སྣང་ངོ་།འདིར་ང་ཚོ་བོད་མི་རིགས་བཏུང་བ་གཙོ་བོ་ཇ་ཡི་ཁུངས་དཔྱད་པ་གཏོང་སྟེ་མཚམས་སྦྱོར་ཕྱོགས་ཙམ་བྱས་པའི་ཁུལ་ཡིན་ཞིང་ད་དུང་འདིའི་སྐོར་དང་བོད་མི་རིགས་རྒྱུན་ལྡན་གྱི་འཚོ་བའི་སྐོར་ཞིབ་ཕྲའི་ཞིབ་འཇུག་བྱེད་དགོས་པ་ནི་ཧ་ཅང་གལ་ཆེན་པོ་ཡིན།སོ་སོའི་མི་རིགས་ཀྱི་ལོ་རྒྱུས་དང་འཚོ་བ་སོགས་སོ་སོས་ནག་བསུབ་གཏོང་ན་རྩ་ནས་མི་འགྲིག་སྟེ།ང་ཚོ་སྨྲ་ཤེས་དོན་གོ་བའི་མི་བུ་ཞིག་དང་འཛམ་བུ་གླིང་པའི་ཁྲོད་དུ་མི་རིགས་ཞེས་ཟླས་ཕྱེས་པའི་བོད་མི་རིགས་ཞེས་པ་དེ་ཡིན་ཞིང་།བག་ཆགས་ངན་པས་མ་སླད་པར་དྲང་བདེན་གྱི་སྒོ་ནས་ཞིབ་འཇུག་བྱེད་ཅིང་སྐད་ཆ་ཤོད་རྒྱུ་ནི་ང་ཚོས་འོས་འགན་ཞིག་ཡིན་པས་སོ།།སོར་རྩེར་ཐལ་ལོ།།ཞང་ཞུང་ཁྱུང་ལུང་རྔུལ་མཁར་བ་ཚུལ་ཁྲིམས་ཕུན་ཚོགས་ཀྱིས་ཉིན་རྩོམ་དུ་བྲིས་ཏེ་སྤེལ་བའོ།།༢༠༡༨༡༠༣༡ཉིན།།